KÖZMŰVELŐDÉSI MEGÁLLAPODÁS

KÖZMŰVELŐDÉSI ALAPSZOLGÁLTATÁSOK ELLÁTÁSÁRA

Amely létrejött egyrészről a

**BUDAPEST FŐVÁROS II. KERÜLETI ÖNKORMÁNYZAT**

(a továbbiakban: Önkormányzat)

képviseli: Örsi Gergely polgármester

székhely: 1024 Budapest, Mechwart liget 1.

adószám: 15735650-2-41

államháztartási egyedi azonosító: 745213,

másrészről a

**II. KERÜLETI KULTURÁLIS KÖZHASZNÚ NONPROFIT KFT.**

(a továbbiakban: Feladatellátó)

képviseli: Vámos Ágnes operatív ügyvezető

 Ari Zsófia közművelődésért felelős ügyvezető

székhely: 1022 Budapest, Marczibányi tér 5a.

adószám: 24065924-2-41

cégjegyzékszám: 01-09-988827,

a továbbiakban együttesen: Felek között a következő feltételekkel.

# I. ELŐZMÉNYEK

Az Önkormányzat képviselő-testülete a 150/2012. (V. 31.) képviselő-testületi határozatával 100%-os önkormányzati tulajdonú közhasznú nonprofit korlátolt felelősségű társaságot hozott létre II. Kerületi Kulturális Közhasznú Nonprofit Korlátolt Felelősségű Társaság néven, amelynek célja, hogy a II. kerületben a közművelődés, a drámapedagógia, a színházi kultúra és az előadó-művészet fejlesztését támogassa.

Felek rögzítik, hogy az Önkormányzat képviselő-testülete 233/2012. (VI. 26.) Kt. határozata alapján egymással Budapesten, 2012. augusztus 1. napján, határozatlan időre szóló közművelődési megállapodást kötöttek.

Felek rögzítik, hogy egymással Budapesten, 2012. szeptember 21. napján, határozatlan időre szóló vagyonkezelési szerződést kötöttek abból a célból, hogy Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 109. § (1) bekezdése, valamint a nemzeti vagyonról szóló 2011. évi CXCVI. törvény (a továbbiakban: Nvtv.) 11. § (1) bekezdése alapján az Önkormányzat 100%-os tulajdonával alapított Feladatellátó gazdasági társaság vagyonkezelésébe vegye a vagyonkezelési szerződés mellékleteiben meghatározott vagyonelemeket és vagyontárgyakat.

A Vagyonkezelési szerződést – közös megegyezéssel – Felek 2014. augusztus 31-vel megszüntették.

Felek fenti előzmények ismeretében jelen megállapodásban a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kult. tv.) 79. §-ában meghatározottak alapján egymással új, egységes szerkezetű közművelődési megállapodást (a továbbiakban: Megállapodás) kötnek.

# II. A KÖZMŰVELŐDÉS ALAPFELTÉTELEINEK A MEGHATÁROZÁSA

1. Jelen Megállapodás hatálya kiterjed mindazokra a közművelődési tevékenységet folytató gazdálkodó, társadalmi és civil szervezetekre, egyházakra, társulásokra és magánszemélyekre, akik az ellátásban együttműködnek, illetve a közművelődési szolgáltatásokat igénybe veszik.

2. A Feladatellátó jelen Megállapodásban kötelezettséget vállal arra, hogy a Kult. tv. 76. § (3) bekezdésében meghatározott közművelődési alapszolgáltatásokat a 76. § (7) bekezdésére is tekintettel teljes körűen és folyamatosan biztosítja a kerület lakossága számára.

3. A Feladatellátó a közművelődési tevékenységéhez az Alapító okiratában felsorolt, alábbi ingatlanok használatára jogosult:

*a)* Társaság székhelye (1022 Budapest, Marczibányi tér 5/a.);

*b)* Társaság telephelyei:

*ba)* Marczibányi téri Művelődési Központ (1022 Budapest, Marczibányi tér 5/a.),

*bb)* Klebelsberg Kultúrkúria (1028 Budapest, Templom utca 2-10.),

*bc)* Hidegkúti Horgásztó (1028 Budapest, Temető utca 65.),

*bd)* Berczik Sára Budai Táncklub (1027 Budapest, Kapás utca 55.),

*be)* Vízivárosi Galéria (1027 Budapest, Kapás utca 55.),

*bf)* 1024 Budapest, Baka utca 5. földszint 4.

*c)* Társaság tulajdonában lévő telephely: Hidegkúti Községháza (1028 Budapest, Hidegkúti út 216.).

4. A Feladatellátó a helyi sajátosságokhoz igazodóan a közművelődési alapszolgáltatásokat a következő általános nyitvatartási szerint biztosítja:

hétfő: 08:00 és 22:00 óra között,

kedd: 08:00 és 22:00 óra között,

szerda: 08:00 és 22:00 óra között,

csütörtök: 08:00 és 22:00 óra között,

péntek: 08:00 és 22:00 óra között,

szombat: 08:00 és 22:00 óra között,

vasárnap: 08:00 és 22:00 óra között.

A nyári időszakban naponta 08:00 és 20:00 között, egy hétvégi napon zárva tart.

5. A Feladatellátó köteles az általános nyitvatartási időben a közművelődési szolgáltatásokat mindenki számára hozzáférhetővé tenni.

6. A Feladatellátó az általános nyitvatartási idő, illetve rendezvények ideje alatt a lakosság számára információ-gyűjtő és közvetítő tevékenységet végez, országos és helyi szervezetekkel meglévő kapcsolatok alapján országos és helyi kulturális tájékoztatást ad.

7. A 4. ponttól eltérő nyitva tartás szerinti feladatellátást a Feladatellátó egyedi programokhoz alkalmazkodva egyedi megállapodás alapján biztosít.

8. A Feladatellátó évente maximum 30 nap szolgáltatási szünetet tarthat, melynek megosztását évente jogosult meghatározni.

9. A Feladatellátó az 2. pontban meghatározott közművelődési feladatellátás keretében díjmentesen biztosítja az igénybe vevők részére a következő alapszolgáltatásokat, melyet a megállapodás mellékletében részletez:

a) művelődő közösségek létrejöttének elősegítését,

b) a közösségi és társadalmi részvétel fejlesztését,

c) az amatőr alkotó- és előadó-művészeti tevékenység feltételeinek biztosítását,

d) a hagyományos közösségi kulturális értékek átörökítése feltételeinek biztosítását,

e) a tehetséggondozás- és fejlesztés feltételeinek biztosítását.

10. A Feladatellátó térítésért biztosítja az igénybe vevők részére az alábbi szolgáltatásokat:

a) művelődő közösségek létrejöttének elősegítését, működésük támogatását, fejlődésük segítését, a közművelődési tevékenységek és a művelődő közösségek számára helyszín biztosítását,

b) a közösségi és társadalmi részvétel fejlesztését,

c) az egész életre terjedő tanulás feltételeinek biztosítását,

d) a hagyományos közösségi kulturális értékek átörökítése feltételeinek biztosítását,

e) az amatőr alkotó- és előadó-művészeti tevékenység feltételeinek biztosítását,

f) a tehetséggondozás- és fejlesztés feltételeinek biztosítását,

g) a kulturális alapú gazdaságfejlesztést.

11. A Felek megállapodnak abban, hogy a közművelődési szolgáltatásokért fizetendő díjak mértékét a Feladatellátó által évente elkészítendő üzleti terv tartalmazza.

12. A Feladatellátó köteles az általa biztosított közművelődési lehetőségek nyilvánosságra hozataláról gondoskodni, az Önkormányzatot az alapszolgáltatásokról, a programjairól havi rendszerességgel tájékoztatni.

13. A Feladatellátó a közművelődési alapszolgáltatás szakmai tartalmainak kialakításában együttműködik a kerület lakosságával, önszerveződő közösségeivel, a tartalmakra vonatkozóan javaslatot gyűjt, a megvalósuló szolgáltatásokkal kapcsolatban véleményt kér.

14. A Feladatellátó kijelenti, hogy jogosult arra, hogy a jelen közművelődési megállapodásban rögzített feladatok ellátásán kívül a Kult. tv. és a Budapest Főváros II. Kerületi Önkormányzat Képviselő-testületének mindenkor hatályos helyi közművelődési tevékenységek ellátásáról szóló önkormányzati rendelet (továbbiakban Önkormányzati rendelet) céljaival egyező művelődési igényekre közművelődési alapszolgáltatásokat kínáljon.

15. A Feladatellátó kijelenti, hogy a közművelődési megállapodásban rögzített feladatok ellátása céljából a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII. 9.) EMMI rendeletben meghatározott, a közművelődési alapszolgáltatáshoz rendelt személyi, tárgyi és egyéb szakmai követelményeket a megállapodás ideje alatt folyamatosan teljesíti.

16. A Feladatellátó kötelezettséget vállal arra, hogy az Önkormányzati rendeletben foglalt, a közművelődési megállapodás tárgyát képező feladatok ellátása során a kerület lakossága egyenlő részvételének lehetőségét és a Kult. tv. 2-4. §-ában meghatározott alapelvek érvényesülését biztosítja.

17. A Feladatellátó a Marczibányi Téri Művelődési Központ, a Klebelsberg Kultúrkúria, a Berczik Sára Budai Táncklub és a Vízivárosi Galéria közművelődési megállapodás tárgyát képező feladatainak ellátásán túl - az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzati lakások és helyiségek elidegenítésének szabályairól szóló [34/2004.(X.13.)](file:///%5C%5C2ker.pmh%5Croot%5CKOZOS%5CK%C3%B6zponti%20Szab%C3%A1lyoz%C3%A1sok%5CHat%C3%A1lyos%20Rendeletek%5CAdatb%C3%A1zis%5C34%202004%2010.%2013.%20vagyon%2045%20m%C3%B3d%202023%2007%2021%20hat%C3%A1ly.doc) önkormányzati rendelet előírásainak figyelembevételével - fennmaradó szabad kapacitás értékesítésével bevételt szerezhet.

18. Az Önkormányzat a Marczibányi Téri Művelődési Központ, a Klebelsberg Kultúrkúria, a Berczik Sára Budai Táncklub és a Vízivárosi Galéria szabad kapacitásának értékesítéséből származó bevételre nem tart igényt, a működési költségek fedezetére a Feladatellátónál hagyja.

19. A Feladatellátó a biztosított közművelődési alapszolgáltatásokról legkésőbb március 31-ig munkatervet, annak részeként beszámolót és éves szolgáltatási tervet nyújt be az Önkormányzat részére.

20. Az Önkormányzat a tárgyév március 31. napjáig benyújtott munkatervet és szolgáltatási tervet a benyújtást követő első rendes képviselő-testületi ülésen megtárgyalja és elfogadja.

21. Felek megállapodnak abban, hogy a Megállapodás 2. pontjában meghatározott közművelődési tevékenység ellátásáért a Feladatellátó további díjat az Önkormányzattól nem igényel.

22. Felek kijelentik, hogy az ingyenesen biztosított szolgáltatások körét az éves munkatervben meghatározottakat alapul véve biztosítják. Az ingyenes programok körét jelen Megállapodás melléklete tartalmazza.

# III. AZ ÖNKORMÁNYZAT JOGAI ÉS KÖTELEZETTSÉGEI

23. Az Önkormányzat vállalja, hogy a közművelődési megállapodás hatálya alatt a közművelődési alapszolgáltatások biztosítása érdekében támogatást nyújt. A támogatás mértéke az Önkormányzat anyagi lehetőségeinek függvényében, az Önkormányzat mindenkori éves költségvetési rendeletében kerül meghatározásra.

24. Az Önkormányzat a Megállapodásban foglalt feladatok ellátása érdekében használatra és hasznosításra átadott ingó-és ingatlan vagyont, tárgyi eszközöket a Feladatellátóval kötött külön szerződésben foglaltak szerint a Feladatellátó rendelkezésére bocsátja.

25. Az Önkormányzat a Megállapodás fennállása alatt, a tárgyévet megelőző év támogatását alapul véve pénzbeli támogatást biztosít a Feladatellátó részére havi finanszírozásban, mely átutalással kerül a Feladatellátó bankszámlájára. Az Önkormányzat minden évben a költségvetési rendeletében külön költségvetési soron határozza meg, hogy az átadott feladatok ellátásáért a Feladatellátónak milyen mértékű támogatást biztosít. Felek megállapodnak abban, hogy a támogatási összeg átadása tárgyévenként külön megkötendő pénzeszköz-átadási megállapodás keretében történik.

26. Az Önkormányzat jogosult a Feladatellátó használatába és hasznosításába adott ingó és ingatlan vagyont, valamint a hasznosításában álló közösségi színtereket évente tíz alkalommal, legalább harminc nappal előre egyeztetett időpontban ingyenesen, saját tevékenységi körében használni vagy hasznosítani.

27. Az Önkormányzat jogosult a szakmai és törvényességi feltételek teljesülése érdekében a Feladatellátónál ellenőrzést tartani. Az Önkormányzat az ellenőrzésről legalább három munkanappal korábban értesíti a Feladatellátót. Az Önkormányzat jogosult szükség esetén az ellenőrzés elvégzésére külső szakértőt igénybe venni. A Feladatellátó a szakmai és törvényességi ellenőrzés során köteles együttműködni, az ellenőrzéshez szükséges adatokat és nyilvántartásokat az ellenőrzés során az Önkormányzat rendelkezésére bocsátani.

# IV. A FELADATELLÁTÓ JOGAI ÉS KÖTELEZETTSÉGEI

28. Az Önkormányzat a Feladatellátó számlájára a támogatást az önkormányzat mindenkori éves költségvetési rendeletének elfogadását követően havonta egyenlő részletekben utalja át. Az átutalt összeggel a Feladatellátónak évenként, a vonatkozó pénzügyi szabályoknak megfelelően kell elszámolnia.

29. A Feladatellátó annak érdekében, hogy az Önkormányzat a vállalt pénzügyi támogatási kötelezettségét teljesíteni tudja, köteles minden év december 15. napjáig a finanszírozási igényét a várható bevételek és kiadások részletes kimutatásával az Önkormányzat elé terjeszteni.

30. A Feladatellátó köteles minden év március 31. napjáig tárgyévre vonatkozó írásbeli tervet, valamint az előző évre vonatkozó írásbeli beszámolót készíteni szakmai tevékenységéről.

31. A Feladatellátó vezető tisztségviselője az Önkormányzat igénye szerint az általa készített szakmai terv és beszámoló bizottsági és képviselő-testületi tárgyalásakor köteles személyesen megjelenni, és a beszámolóval kapcsolatban további adatokat szolgáltatni vagy információt nyújtani.

32. A Feladatellátó a közművelődési tevékenységét és a Megállapodásban vállalt feladatainak ellátását politikai, vallási, világnézeti elkötelezettség, bármilyen hátrányos megkülönböztetés ‒ nem, kor, vallás, politikai, nemzeti vagy társadalmi hovatartozás, vagyoni, születési különbségtétel ‒ nélkül végzi.

33. A Feladatellátó köteles a feladatainak ellátását, a közművelődési szolgáltatás folyamatosságát, szakszerűségét a jogszabályban meghatározott képzettségű vezetőkkel és munkatársakkal biztosítani.

34. A Feladatellátó a közművelődési feladattal összefüggő nyilvántartási és statisztikai adatszolgáltatási kötelezettségének eleget tesz és a közterhek, járulékok befizetéséről gondoskodik.

35. A Feladatellátó kijelenti, hogy az átengedett nemzeti vagyont a szerződési előírásoknak és a tulajdonosi rendelkezéseknek, valamint a Megállapodásban meghatározott hasznosítási célnak megfelelően használja.

36. A Feladatellátó kötelezettséget vállal arra, hogy a hasznosításban - a hasznosítóval közvetlen vagy közvetett módon jogviszonyban álló harmadik félként - kizárólag természetes személyeket vagy átlátható szervezeteket von be.

# V. A MEGÁLLAPODÁS TELJESÍTÉSÉNEK ELLENŐRZÉSE

37. A Feladatellátó a Megállapodás aláírásával kötelezettséget vállal arra, hogy a jogszabályokban előírt beszámolási, nyilvántartási, adatszolgáltatási kötelezettségeket teljesíti. Amennyiben a Feladatellátó e kötelezettségét felróható módon és vétkesen megszegi, az a megállapodás azonnali hatályú felmondását vonhatja maga után.

38. Az Önkormányzat a megállapodás keretében rögzített feladatok megvalósításának minőségét közművelődési szakértő közreműködésével vizsgálhatja.

39. A Feladatellátó köteles az üzleti tervét (szükség esetén az aktualizált üzleti terv) a tárgyévet megelőző év mérlegbeszámolójával egyidejűleg, legkésőbb minden év március 31. napjáig az Önkormányzat elé terjeszteni.

40. A Feladatellátó az Önkormányzattól kapott pénzbeli támogatásra havi bontásban időarányosan jogosult, amely előzetesen biztosított előirányzat felhasználásáról évente két alkalommal köteles beszámolni.

# VI. A MEGÁLLAPODÁS MEGSZŰNÉSE

41. A Megállapodás megszűnik:

a) közös megegyezéssel történő megszüntetéssel,

b) a Feladatellátó jogutód nélküli megszűnésével,

c) rendes felmondással, kilencven napos felmondási idővel,

d) azonnali hatályú felmondással a Megállapodásban meghatározott esetekben.

42. Az Önkormányzat a Megállapodást azonnali hatállyal felmondhatja, ha

a) a Feladatellátó a jogszabályból vagy a Megállapodásból eredő lényeges kötelezettségét felróható módon megszegte,

b) a Feladatellátó csőd- vagy felszámolási eljárás, végelszámolás alá kerül,

c) a Feladatellátó a tevékenységét felfüggeszti vagy a tevékenységét felfüggesztik,

d) a Feladatellátó tevékenységét a jogi személlyel szemben alkalmazható büntetőjogi intézkedésekről szóló 2001. évi CIV. törvény 5. §-a alapján a bíróság jogerős ítéletében korlátozza,

e) az Nvtv. 11. § (12) bekezdésében meghatározott esetben.

43. A Megállapodás bármilyen okból történő megszűnése esetén a Feladatellátó köteles az Önkormányzattal vagy bármely az Önkormányzat által megjelölt személlyel - a megszűnés időpontját megelőzően - együttműködni a közművelődési szolgáltatások biztosítása érdekében.

**VII. VEGYES RENDELKEZÉSEK**

44. A Feladatellátó kijelenti, hogy a Fővárosi Törvényszék Cégbíróságán nyilvántartott, a Polgári Törvénykönyvről szóló 2013. évi V. törvény (Ptk.) 3:1. §-ának megfelelő jogi személy, az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény rendelkezései szerint bejegyzett és e törvény szerint működő, közhasznú jogállású, magyar gazdálkodó szervezet, amely a Nvtv. 3. § (1) bekezdése szerint átlátható szervezetnek minősül. Kijelenti továbbá, hogy a jelen Megállapodás tárgyával és tartalmával összefüggésben szerződéskötési képessége sem kizárás, sem korlátozás alá nem esik.

45. A Feladatellátó kijelenti, hogy a Kult. tv. 79. § (1) bekezdése szerint az Önkormányzati rendeletben meghatározott közművelődési feladatok megvalósítására a Kult. tv. követelményeinek megfelelő jogi személy.

46. Felek megállapodnak, hogy a Megállapodást csak írásban, jelen Megállapodással azonos formában módosíthatják, a szóbeli vagy ráutaló magatartással történő szerződésmódosítás lehetőségét kizárják. Felek - a módosító megállapodáson túlmenően - a Megállapodás hatályos rendelkezéseit minden módosítás alkalmával, a módosításokat is tartalmazó egységes szerkezetbe foglalják. Az egységes szerkezetbe foglalt Megállapodás a módosító megállapodás elválaszthatatlan mellékletét képezi.

47. Felek megállapodnak abban, hogy a Megállapodás bármely pontjának érvénytelensége nem hat ki a Megállapodás egészére, az nem érinti a Megállapodás egyéb rendelkezéseinek érvényességét, kivéve, ha a Felek az érintett rendelkezések nélkül a Megállapodást nem kötötték volna meg. A Felek jóhiszeműen együttműködnek annak érdekében, hogy az ilyen rendelkezést mindkét Fél számára elfogadható, érvényes rendelkezéssel helyettesítsék.

48. A Felek megállapodnak abban, hogy a jelen Megállapodásban szabályozott jogviszony keretében felmerülő vitáikat elsősorban békés úton próbálják meg rendezni. Ennek eredménytelensége esetén bármelyik Fél a hatáskörrel és illetékességgel rendelkező bírósághoz fordulhat jogorvoslatért.

49. A Megállapodással kapcsolatban felmerülő költségeket és kiadásokat ‒ a Megállapodás eltérő rendelkezése hiányában ‒ az a Fél viseli, akinek az érdekkörében a költség vagy kiadás felmerült.

50. A Felek megállapodnak abban, hogy a vállalt feladatok színvonalas ellátása érdekében együttműködve mindent megtesznek azért, hogy a feladatellátás állami és egyéb pályázati, szponzorálási és egyéb anyagi vagy természetbeni támogatásokhoz jusson.

51. Jelen közművelődési megállapodást az Önkormányzat és a Feladatellátó a honlapjaikon közzéteszik.

52. Jelen Megállapodás a Felek általi kölcsönös aláírással lép hatályba, mellyel egyidejűleg a 2014. szeptember 1. napjától hatályos Közművelődési megállapodás a Felek közös megegyezésével megszűnik. Amennyiben a Megállapodás aláírására nem egy időben és helyen kerül sor, a hatálybalépés időpontja az utolsó aláírás napja. A Megállapodás határozatlan időtartamra jön létre.

Jelen megállapodást a Felek kölcsönösen elolvasták és azt, mint akaratukkal mindenben megegyezőt, jóváhagyólag aláírják. Jelen megállapodás 6 egymással mindenben megegyező eredeti példányban készült.

|  |  |
| --- | --- |
| Budapest, 2023.  | Budapest, 2023.  |
| Örsi GergelypolgármesterBudapest Főváros II. Kerület Önkormányzataképviseletében | Vámos Ágnesoperatív ügyvezetőII. Kerületi Kulturális KözhasznúNonprofit Kft.képviseletébenAri Zsófia közművelődésért felelős ügyvezetőII. Kerületi Kulturális KözhasznúNonprofit Kft.képviseletében |
| jogi ellenjegyzés: | pénzügyi ellenjegyzés: |
|  |  |

**Melléklet a közművelődési megállapodáshoz**

### Melléklet a Közművelődési megállapodáshoz

**81/2022.(II.24.) képviselő-testületi határozata**

### A II. Kerületi Kulturális Közhasznú Nonprofit Kft.

### térítésmentes rendezvényei, szolgáltatásai

1. **Művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása**
	1. Bélyeggyűjtők klubja és Sakk kör (KK)[[1]](#footnote-1)
	2. Bridzs klubok (KK és M)
	3. Generációk hobby köre és kötőkör (M és KK)
	4. Nyugdíjasklubok 3 db (KK és M)
	5. Laikus percek (KK
2. **A közösségi és társadalmi részvétel fejlesztése**
	1. A Kerekasztal Színházi Nevelési Központ előadásai havi 5, évi 45 alkalommal a 2. kerületi iskolások számára
	2. Baba-mama Klub (KK)
	3. Gyermeknap (M és KK)
	4. Gyermekbúcsú (KK)
	5. Idősek világnapja (évente más helyszínen KK vagy M)
	6. Hidegkúti Halnap (KK)
	7. Ki nyer ma? Játék és muzsika 70 percben (M)
3. **Az egész életre kiterjedő tanulás feltételeinek biztosítása**
	1. Az operairodalom gyöngyszemei (KK)
	2. Könyvbemutatók (KK, VV, M, BT)
4. **A hagyományos közösségi kulturális értékek átörökítése feltételeinek biztosítása**
	1. Klebelsberg Kunó hét (KK)
	2. Helytörténeti kör (KK)
	3. A Zene világnapja
	4. A Magyar Kultúra Napja (évente más helyszínen KK vagy M)
	5. Képző- és fotóművészeti kiállítások (KK, VV, M)
	6. Nemzetiségi napok – Sváb bál (KK)
	7. Német dalkör és német tánc (KK)
	8. Pesthidegkúti Baráti Kör (KK)
	9. A Föld napja (évente más helyszínen KK vagy M)
	10. Adventi vasárnapok a Mechwart ligetben (KK, M, VV és BT)
	11. A Kerület napja rendezvényei (KK, M, VV és B
	12. A II. kerület rendezvényei: Március 15., Október 23.
	13. Kerületi emléknapok, emlékhelyek, megemlékezések
5. **Az amatőr alkotó- és előadó-művészeti tevékenység feltételeinek biztosítása**
	1. Weöres Sándor Országos Gyermekszínjátszó Fesztivál (M)
	2. Kortalanul Kreatív kiállítás a II. kerület amatőr képzőművészei számára (KK)
6. **A tehetséggondozás és -fejlesztés feltételeinek biztosítása**
	1. Kis Muzsikus zenei verseny kerületi iskolások számára (M)
7. **Kulturális alapú gazdaságfejlesztés**
	1. Könyvvásárok (M)
	2. Pesthidegkúti sörfesztivál (KK)
	3. Pesthidegkúti Művészeti Fesztivál gyermekrendezvényei (KK)
	4. Marczibányi téri szomszédünnep (M)

**A Társaság intézményeiben évente összesen 10 ingyenes teremhasználati lehetőség biztosított a II. kerületi iskolák és óvodák összessége számára.**

**A Klebelsberg Kultúrkúria ingyenesen biztosítja a Településrészi Önkormányzat üléseihez szükséges termet.**

1. Rövidítések: KK – Klebelsberg Kultúrkúria; M – Marczibányi téri Művelődési Központ; VV – Vízivárosi Galéria; BT – Berczik Táncklub [↑](#footnote-ref-1)